Ebola_1229 Dead_WHO_ |
इबोला से अबतक 1229 मौतें: डब्ल्यूएचओ
By: admin	| Last Updated: Tuesday, 19 August 2014 2:12 PM
जेनेवा: पश्चिमी अफ्रीका में इबोला विषाणु के प्रकोप के कारण इस साल 1,229 लोगों की मौत हुई है, जबकि 2,240 लोग प्रभावित हुए हैं. विश्व स्वास्थ्य संगठन (डब्ल्यूएचओ) द्वारा मंगलवार को जारी आंकड़ों में यह बात सामने आई है.
डब्ल्यूएचओ ने कहा कि महामारी से प्रभावित चार देशों गिनी, लाइबेरिया, सिएरा लियोन और नाइजीरिया में बीते गुरुवार और शनिवार के बीच 84 लोगों की मौत हुई है और 113 नए लोगों में संक्रमण हुआ है.
बीमारी का प्रकोप गिनी में वर्ष 2014 की पहली तिमाही में शुरू हुआ और तेजी से पड़ोसी देशों में फैल गया.
लाइबेरिया के स्वास्थ्य अधिकारियों ने तीन दिनों के अंदर महामारी के तेजी से फैलने पर चिंता जताई है, जिसमें 53 लोगों की मौत हुई, जबकि 48 नए मामले दर्ज किए गए.
लाइबेरिया की हालत बेहद भयावह है. यहां 466 लोगों की मौत हुई है, जबकि 834 लोग संक्रमित हैं. जबकि गिनी में 394 लोगों की मौत हुई है और 543 लोग प्रभावित हैं.
सिएरा लियोन में इबोला के 848 मामले सामने आए हैं, जिसमें 365 लोगों की मौत हुई है. वहीं नाइजीरिया में 15 मामले सामने आए हैं, जिसमें चार लोगों की मौत हुई है.
Web Title: Ebola_1229 Dead_WHO_
और जाने: dead Ebola WHO
First Published: Tuesday, 19 August 2014 2:12 PM